*ҚР Оқу-ағарту вице-министрі Е.С. Оспанның тезистері, 2023 ж. 21.04., сағ.14.00 (306 каб.)*

**Құрметті Асхат Қанатұлы!**

**Құрметті отырысқа қатысушылар!**

Бас прокуратураның деректері бойынша соңғы кезеңде балаларға қатысты және кәмелетке толмағандар арасында құқық бұзушылық саны артып отыр.

**Бұл ерекше алаңдатарлық жағдай.**

Проблемаға әсер еткен негізгі **5 фактор:** ұрпақтар сабақтастығының әлсіреуі; ата-аналардың мектептегі тәрбие процесіне қатысуының төмендігі; отбасындағы тәрбиенің осалдығы; интернет кеңістігінің ашықтығы, пандемия салдары.

Қазіргі уақытта кәмелетке толмағандар арасындағы құқық бұзушылықтардың **соңғы өрескел фактілері** бойынша полиция органдары **тергеу шараларын жүргізуде**. Ішкі істер органдарымен, әкімдіктермен тығыз байланыстамыз. Зардап шеккен балаларға психологиялық, медициналық көмек көрсетілуде.

**15 сәуірде Оқу-ағарту министрі** осы жағдайларға байлансты **шұғыл кеңес өткізіп,** білім беру органдары мен ұйымдары басшыларының тәрбие жұмысы бойынша дербес жауапкершілігі **айқындалды.**

**Буллингке төзімсіздік мәдениетін қалыптастыруға,** тәрбие жұмысын **күшейтуге** оның ішінде ата-аналарды тәрбие процесіне тартуды арттыруға бағытталған **нақты жоспарлар жасалып, іс-**шаралар жүзеге асырылуда.

Сонымен қатар, балалар арасындағы зорлық-зомбылықтың алдын-алу бойынша **жүйелі шаралар іске қосылған.**

Өткен жылы*,* алғаш рет «баланы жәбірлеу» ұғымы заңға **енгізіліп,** балаларды жәбірлеуден қорғау механизмдері бекітілді.

Осыған сәйкес Министрлік Баланы жәбірлеудің алдын алу қағидалары мен психологиялық қызмет қағидаларын бекітті.

Кәмелетке толмағандарға қатысты зорлық-зомбылық фактілерін анықтау және олармен жұмыс істеу бойынша ведомствоаралық іс-қимыл **алгоритмін қабылдады**.

Профилактикалық шаралармен қамтылуы тиіс балаларды **мектепішілік есепке алу** бойынша **әдістемелік ұсынымдар бектілді** *(ҚР ОМ-нің 2023 ж. 03.03. № 61 бұйрығы)*.

Биылдан бастап «Зорлық-зомбылықтың, буллингтің, суицидтің алдын алу» тақырыбында **80 сағаттық педагогтердің біліктілігін арттыру курстары** өткізілуде.

5-11 сыныптарда енгізілген «Жаһандық құзыреттілік» **курсында медиа сауаттылық** тақырыптары қарастырылған.

Ата-аналарға әлеуметтік желілерді, оның ішінде TikTok қосымшасын балалардың қауіпсіз пайдалануға үйрететін, ата-аналық бақылау тәсілдері туралы кеңес беретін вебинарлар **өткізілуде.**

Балаларға жедел психологиялық және құқықтық көмек көрсету үшін balaqorgaubot2.0 чат-боты, «balaqorgau» веб-сайты жұмыс істейді, барлық өңірлерде білім басқармалары жанында сall-орталықтар жұмыс атқарады.

Соңғы кездері балалар арасында жантүршігерлік, қатыгездік фактілерінің өсуін ескере отырып, балаларға қатысты зорлық-зомбылықтың алдын алу жұмыстарын күшейту мақсатында **кешенді шаралар қабылдау қажеттілігі бар.**

**Біріншіден,** бүгінде мектептегі психологиялық қызметтің әлсіздігі айқын. Олардың саны жеткіліксіз *(8400 педагог-психолог, 4674 әлеуметтік педагог орта білім беру ұйымдарында жұмыс жасайды).*

Бұдан бөлек жыл сайын балалардың құқық бұзушылық жағдайларының түр-сипаты күрделенуде. Мамандарымыздың кәсіби біліктілігін арттыру мәселесі күн тәртібінде тұр.

Осыған байланысты, білім беру жүйесіндегі психологиялық қызметтің **жаңа моделін қабылдау маңызды.**

Оның ішінде, Жоғары оқу орындарында **психолог мамандар даярлау бағдарламасын қ**айта қарау қажет деп санаймыз.

Білім беру жүйесінде психолог мәртебесін арттыру*,* әрбір оқыту деңгейіне *(бастауыш, орта, жоғарғы буын)* арналған психолог бірлігін енгізу ұсынылады.

Сонымен қатар, мамандардың біліктілігін арттыру, олардың жұмысын цифрландыру қажет деп есептейміз.

**Екіншіден,** ресми деректер ата-аналардың бала тәрбиесі бойынша міндеттерін орындамауына қатысты әкімшілік құқық бұзушылық санының артқанын көрсетіп отыр.

*(2022 жылы 7 203 ата-ана (2020 жылы – 5 618, 2021 жылы – 5 858) әкімшілік жауапкершілікке (127-бап), 17 ата-ана (2020 жылы – 17, 2021 жылы - 18) қылмыстық жауапкершілікке (140-бап) тартылған).*

Ата аналар жауапкершілігін арттыру үшін белгіленген санкцияны күшейту қажет деп санаймыз.

2022 жылы 39 адам *(2020ж. – 35, 2021ж. -27)* балаларға қатысты құқық бұзушылықты жасырғаны үшін әкімшілік жауапкершілікке тартылған. Алайда, жасыру фактілері жалғасуда. Министрлікке былтыр азаматтардан **1000-нан аса** құқық бұзушылықтарды жасыру немесе дер кезінде мән бермеу фактілері бойынша арыздар келіп түскен. Бұл жағдайды реттеуіміз қажет.

Балалар арасындағы немесе оларға қатысты құқыққа қайшы әрекеттер туралы хабарламағаны үшін белгіленген жазаны қатаңдату қажет деп есептейміз.

**Үшіншіден.** Елімізде девиантты мінез-құлқы бар балаларға арналған **5 арнайы білім беру ұйымы** бар. *(Алматы қ., ШҚО, Жамбыл, Маңғыстау, Қызылорда облысы)* Онда тәрбиеленушілер саны 196 баланы құрайды. *(2021 ж. - 186, 2020 ж. - 197, 2019 ж. - 261, 2018 ж. – 253)*

Девиантты мінез-құлқы бар балалармен жұмыс түбегейлі өзгертуді қажет етеді. Қиын мінезді жасөспірімдермен кейс-менеджмент технологиясын, яғни әрбір баламен жеке жұмыс жүргізуді енгізу арқылы аталған орталықтарды трансформациялау қолға алынады.

**Төртіншіден,** балалар үшін қауіпсіз интернет кеңістігін құру өзектілігі артып тұр.

Балаларға арналған сим-карталар енгізу арқылы олардың әлеуметтік желілерді ата-анасының рұқсатынсын пайдалануына, түнгі уақытта интернет желісіне қосылуына шектеу енгізу қажет деп санаймыз.

Балалардың интернетті пайдалануына **«ата-ана бақылауын»** қолдану тәсілдері бойынша кең көлемді **ақпараттық жұмыстарды жүргізу маңызды**.

**Бесіншіден,** бас прокуратураның деректері бойынша   
2022 жылы республикада балалар суициді 11%-ға төмендеген. Десек те бұл бағытта да жүйлелі жұмыстар жалғасады.

Атап айтқанда суицид туралы ақпаратты бала денсаулығы мен дамуына зиян келтіретін ақпарат тізбесіне жатқызу;

* Аутодеструктивті мінез-құлық белгілері бар балаларды анықтаудың бірыңғай алгоритмін әзірлеу;
* өзіне-өзі қол жұмсауға әрекет жасаған балаға көмек көрсету бойынша өзара іс-қимыл алгоритмін әзірлеу;
* балалар арасындағы суицид фактілерін зерделеу бойынша ведмоствоаралық жұмыс тобы туралы ережені бекіту мүдделі мемлекеттік органдармен, сарапшылармен бірге пысықталатын болады.

Жоспарланған барлық іс шаралар балаларды зорлық-зомбылықтан қорғау жөніндегі кешенді жоспарға, өңірлік жоспарларға енгізіледі.

Қазіргі күні орын алып отырған балалар арасындағы зорлық-зомбылық фактілері бала тәрбиесіне қатысты кешенді көзқарастың қажеттілігін көрсетіп отыр.

Сондықтан Тәрбие жұмысының тұжырымдамасын әзірлеу жұмыстары қолға алынды. Тұжырымдаманың өзегі – ұлттық, адами құндылықтарға негізделген білім мен тәрбие беру.

Бала тәрбиесі алдымен отбасы институтына байланысты.

Осы бағыттағы жүйелі шешімдердің бірі әрбір мектепте ата-аналық міндеттерді жүзеге асыруда оларды жан-жақты қолдауға, оқытуға бағытталған **Ата-аналар академиясын** құру болмақ.

Зорлық-зомбылыққа, қатігездікке төзбеушілік мәдениетін қалыптастыруда «Мұғалім – оқытушы – ата-ана» үштігінің жұмысын күйшейту маңызды орынды иеленеді.

Қазіргі таңда **ата-ананың жұмысбастылығы**, отбасында бала тәрбиесіне қарағанда тұрмыстық **проблемаларға басымдық** **беріліп** жатқандығы да жасырын емес.

Сондықтан, ата-аналардың педагогикалық-психологиялық құзыреттілігін арттыру маңызды. Баланың мінез-құлқы мен тағдырына ата-ананық жауапкершілігі туралы түсініктерін кеңейтуге басымдық беріледі.

Осы шаралардың барлығы балаларды қорғауға және оларды мейрімділікке, жанашырлыққа тәрбиелеуге бағытталады.

Бұл міндеттерді іске асыру барлық мүдделі мемлекеттік органдардың, қоғамдық ұйымдардың жұмыла жұмыс істеуін қажет етеді. Назарларыңызға рақмет!